Predkladacia správa

Návrh zákona o ochrane osobných údajov a o zmene a doplnení niektorých zákonov sa predkladá na základe Plánu legislatívnych úloh vlády Slovenskej republiky na II. polrok 2012.
 
Dôvody, na základe ktorých sa pristúpilo k vypracovaniu návrhu nového zákona v oblasti ochrany osobných údajov, vychádzajú z úloh zaradených do Plánu legislatívnych úloh vlády Slovenskej republiky na rok 2011. Ich hlavným účelom bolo zosúladenie súčasne platného zákona č. 428/2002 Z. z. o ochrane osobných údajov v znení neskorších predpisov (ďalej len „zákon č. 428/2002 Z. z.“) s požiadavkami Lisabonskej zmluvy a precizovanie právnej úpravy vyplývajúcej z aplikačnej praxe. Uznesením vlády Slovenskej republiky č. 726 zo dňa 16. novembra 2011 „k návrhu na zrušenie niektorých nesplnených úloh z Plánu legislatívnych úloh vlády Slovenskej republiky na rok 2011“, vláda Slovenskej republiky okrem iného zrušila aj nesplnené úlohy týkajúce sa predloženia návrhov zákonov z Plánu legislatívnych úloh vlády Slovenskej republiky na rok 2011, medzi ktorými boli zaradené aj úlohy na predloženie dvoch návrhov zákonov, ktorými sa mení a dopĺňa práve zákon č. 428/2002 Z. z. 
 
Predkladaným návrhom zákona sa dôsledne transponuje Smernica Európskeho parlamentu a Rady 95/46/ES z 24. októbra 1995 o ochrane fyzických osôb pri spracúvaní osobných údajov a voľnom pohybe týchto údajov (ďalej len „smernica 95/46/ES“) v kontexte konkrétnych pripomienok hodnotiacej misie Európskej komisie vyplývajúcich zo „Štruktúrovaného dialógu o ochrane osobných údajov“, záverov a odporúčaní hodnotenia správneho uplatňovania schengenského acquis v Slovenskej republike pre oblasť ochrany osobných údajov, ktoré sa uskutočnilo vo februári 2012 (tzv. schengenské hodnotenie), úloh obsiahnutých v Schengenskom akčnom pláne Slovenskej republiky a výsledkov analýzy súčasne platného zákona z pohľadu aplikačnej praxe. 
 
Posledná väčšia novela zákona č. 428/2002 Z. z., ktorá významným spôsobom zaviedla zmeny do tohto zákona a posilnila práva fyzických osôb – jednotlivcov na ochranu ich súkromia a osobných údajov, bola prijatá v roku 2005. Od tej doby, spoločenský vývoj, technologické zmeny ako aj požiadavky v oblasti ochrany osobných údajov ovplyvnili spôsob spracúvania a cezhraničného prenosu čoraz väčšieho množstva osobných údajov ako aj prístupu k nim. Návrh zákona tak pri zachovaní požiadaviek smernice 95/46/ES reflektuje viaceré potreby, a to zo strany dotknutých fyzických osôb, prevádzkovateľov ako aj Úradu na ochranu osobných údajov Slovenskej republiky (ďalej len „úrad“) ako dozorného orgánu v tejto oblasti. 
 
Návrh zákona ďalej poskytuje prehľadnejšiu úpravu práv a povinností osôb začlenených do procesu spracúvania osobných údajov, čo predstavuje účinnejší spôsob na zabezpečenie rovnakého výkladu a uplatňovania pravidiel v oblasti ochrany osobných údajov. Sprehľadnením a zavedením jednoznačnej právnej úpravy sa posilní právna istota nielen fyzických osôb - jednotlivcov pri ochrane ich osobných údajov a uplatňovaní ich práv, ale aj v povinnostiach prevádzkovateľov a sprostredkovateľov, ako aj právna istota v oblasti nezávislého postavenia úradu pri výkone dozoru nad ochranou osobných údajov, ktorá svojou povahou predstavuje neoddeliteľnú súčasť základných práv a slobôd.  
 
Navrhované znenie zákona predstavuje základné a nevyhnutné kroky pre konsolidáciu slovenského právneho poriadku v oblasti ochrany osobných údajov. Navrhovanú úpravu je potrebné predložiť do legislatívneho procesu ako celok, keďže ide o komplex ustanovení, ktoré na seba navzájom nadväzujú a dopĺňajú sa. 
 
Nie je dôvod nesprístupňovania návrhu podľa osobitných predpisov. Návrh zákona nie je potrebné predložiť do vnútrokomunitárneho pripomienkového konania. 
 
Vplyvy predkladaného návrhu zákona po jeho prijatí na rozpočet verejnej správy, podnikateľské prostredie, sociálne vplyvy, vplyvy na životné prostredie a informatizáciu spoločnosti sú uvedené v doložke vybraných vplyvov. 
 
Predložený návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, s medzinárodnými zmluvami, ktorými je Slovenská republika viazaná ako aj s právom Európskej únie.
 
Návrh zákona o ochrane osobných údajov a o zmene a doplnení niektorých zákonov bol predmetom pripomienkového konania a do ďalšieho legislatívneho procesu sa predkladá s rozporom. Pretrvávajúci rozpor sa týka návrhu na vznik samostatnej rozpočtovej kapitoly úradu, ktorý bezprostredne súvisí s otázkou nezávislého postavenia úradu. Potreba dostatočnej nezávislosti úradu vyplývajúca zo smernice 95/46/ES bola premietnutá do Schengenského akčného plánu Slovenskej republiky, podľa ktorého sa požaduje prijať legislatívne úpravy, ktoré budú garantovať posilnenie nezávislosti úradu od výkonnej moci. Požiadavka zohľadňujúca vznik samostatnej rozpočtovej kapitoly úradu ako jednej zo zložiek nezávislosti dozorného orgánu v oblasti ochrany osobných údajov vyplýva aj zo záverov a odporúčaní hodnotenia správneho uplatňovania schengenského acquis v Slovenskej republike pre oblasť ochrany osobných údajov, ktoré sa uskutočnilo vo februári 2012, kde hodnotiaca komisia taktiež dôrazne odporúča, aby Slovenská republika posilnila finančnú situáciu a ľudské zdroje úradu. O splnení týchto úloh ako aj o prijatých legislatívnych opatreniach bude Slovenská republika na základe výzvy informovať Európsku komisie v prvom a následne v druhom polroku 2013.